钦定古今图书集成/明伦汇编/官常典/第764卷 > 《双节祠记》元·孔思遹
## 钦定古今图书集成/明伦汇编/官常典/第764卷 > 《双节祠记》元·孔思遹

君臣天地之大经，忠孝臣子之大节，圣人垂世立教，
所以诏天下之为人臣者也。夫委质为臣子，达而为
台阁显官，下至州县百职，治簿书，赴期会，积日累月，
中材之人类皆可以无过。若夫横流奔溃之冲，戎马
交驰之际，白刃临于前而心不为之动，死生在俄顷
而色不为之变，非气节有大过人者，其能若是乎？《传》
曰：“临大节而不可夺也，君子人欤。”吾于二公见之矣。
天历改元，陕右构乱，放兵四劫，蒲津正当其冲。时达
鲁花赤中顺公八扎海牙及朝散领府事靳公走檄
告急，枢府调兵三千赴之。河东荒歉之馀，公私并竭，
无所仰给。二公相勉以忠义，首捐家财，置备粮草料，
集丁壮，与军官并力守御。贼不得骋，乃遣人说降，公
使谕之曰：“圣人以正统登临宝位，汝曹独不闻之。吾
受命守此土，有死而已，勿多谈。”相拒旬馀，贼势日盛，
不幸领军者无死绥之志，引兵宵遁。贼侦知之，率众
渡河，烧房舍，杀掠人民。或劝二公避其锋，公曰：“吾守
臣也，去将安之？且如一城生灵何！”端坐府中，俄而贼
至，俱被执。朝散公至，“也先帖木耳军前，抗论不屈，死
之。中顺公至奉元，死于省门之外。”呜呼！二公可谓得
其死矣。人谁无死，而公独能于死生患难之际，守节
蹈义，百世之下，闻风者有立矣。中顺公讳八扎海牙，
畏兀人，自和州转河中达鲁花赤。朝散公讳克忠，字
唐臣，自河中江南北行中书省左思都事出知河中
府。期年，政事修举，民大和会。未几，西贼猖獗，无兵可
战，无城可守，力屈而死。事闻，诏赠中奉大夫、陕西等
处行中书省参知政事，勋护军，爵封郡公，各赙宝钞
三百锭以给葬事，官其子五品公。朝之于臣下，报功
恤孤之典，可谓至矣。“唐张巡、许远守睢阳，以千百就
尽之卒，战百万日滋之师，围守逾年，外援”不至，城破
被执，巡即死之。许远死于偃师、睢阳，至今祀之，号为
“双庙。”以二公死节较之，异世而同辙者也。欧阳子作
《五代史》五十馀年间，传死节者王彦章一人而已。国
家承平日久，士大夫涵濡圣化，皆能以名节自任。迩
年以来，死事之臣史不绝书，何其盛也！元统甲戌，中
顺大夫彭城李公居德来守是邦，览山河之形胜，吊
古人之遗迹，慨然思二公之丰功遗烈，惧泯没而无
传；乃与监都中宪公诸耇暨府僚诸公佥谋树碑，诏
后之人，且为千万世忠义者之劝，命思遹为之辞云。
铭曰：“岁在戊辰，群凶狺狺；磨牙吻血，扇毒蒸民。时维
二公，持节河中，力扼其锋，不使其东；卒溃不支，贼遂
獗猖。封疆”之臣，城亡与亡，事闻于朝，恤典骈蕃，升秩
二品，晋流薇垣，赏延于世。生死哀荣，来者有考，视此
刻铭，蒲川滔滔，中条峨峨，二公之忠，千载不磨。